Pedro Duque

**Pedro Francisco Duque** (sündinud 14. märtsil 1963 Madridis) on Hispaania poliitik, aerokosmose insener ja endine Euroopa Kosmoseagentuuri (ESA) astronaut.

Ta valiti ESA astronaudiks 1992. aastal. Ta osales missioonidel STS-95, millega sai temast esimene kosmoses käinud hispaanlane, ja Soyuz TMA-2 ning Soyuz TMA-3. Alates 7. juunist 2018 kuni 12. juulini 2021 oli Duque Pedro Sáncheze valitsuses teaduse, innovatsiooni ja ülikoolide minister. Alates detsembrist 2023 on ta kosmosekommunikatsiooni firma Hispasat esimees.

## Haridus
1986. aastal lõpetas ta Madridi Polütehnilise Ülikooli (Universidad Politécnica de Madrid) lennundusinseneri erialal. 

## Karjäär kosmonaudina
Pärast ülikooli lõpetamist alustas Duque praktikandina tööd lennumehaanikagrupis GMV. Ta määrati tööle Darmstadti, ESA missioonijuhtimise keskusse ESOC. 1992. aasta mais valiti ta ESA astronautide korpusse. Ta läbis baaskoolituse Euroopa Astronautide Keskuses (EAC) Kölnis ja seejärel koolituse Vene astronautide väljaõppekeskuses. 1993. aastal pärast Venemaalt naasmist hakkas Duque valmistuma ESA-Vene ühismissiooniks Euromir 94. Ta lisati teadlase ja astronaudina missiooni Life and Microgravity Spacelab reservi. 1994. aasta mais valiti ta missiooni Euromir 94 varumeeskonda ja maapealse side koordinaatoriks. 1995. aastal treenis ta Tähelinnas Euromir 95 missiooniks. 1996. aastal õppis Duque NASA lennuinseneriks ja asus tööle Johnsoni Kosmosekeskuses.

Duque esimene missioon oli STS-95, mis startis 29. oktoobril 1998. Sellega sai Duquest esimene kosmoses käinud hispaanlane. Missiooni eesmärk oli uurida kaaluta olekut ning Päikest. Duque vastutas missioonil kosmosesüstiku arvutisüsteemide eest.

Aastatel 2002–2003 õppis Duque Sojuz-TMA piloodiks ja ta teine kosmosemissioon Cervantes toimus 2003. aastal 18. oktoobrist 8. novembrini. Duque kasutas Rahvusvahelises Kosmosejaamas (ISS) umbes 40 tundi missioonist eksperimentaalseks tegevuseks. Duque sõnul läks missioon väga hästi. Missiooni ajal pidas Duque kosmosest Maaga raadiosidet ja vastas "Habla ISS" konkursi võitnud noorte küsimustele. “Habla ISS” oli Hispaanias üleriigiline konkurss, mille eesmärk oli innustada lapsi saama teadlasteks ja insenerideks.

Aastatel 1999–2003 töötas Duque ESA kosmoseuuringute- ja tehnoloogiakeskuses (ESTEC) Hollandis. 2001. aastal läbis ta edasijõudnute väljaõppe. Ta oli esimene Euroopa astronaut, kes kvalifitseerus pikaajalistele kosmosemissioonidele. Duque lahkus ESA-st 2006. aastal.

Pedro Duque töötas 2006. aastast tegevdirektorina ettevõttes Deimos Imaging, kus juhtis satelliidiandmetel põhinevat Maa vaatlusprojekti kuni 2011. aastani. Deimos Imaging saatis 2009. aasta 29. juulil kosmosesse esimese satelliidi (Deimos-1) Hispaaniast.

2011. aastal naasis Duque ESA-sse juhtima lennuoperatsioonide bürood. 2015. aastal naasis Duque astronaudiks. Ta vastutas koos teiste astronautidega ESA tulevaste projektide eest.

Duque mainis 2015. aastal antud intervjuus, et tõenäosus, et universumis peale inimese teisi elusolendeid ei ole, on minimaalne.

## Karjäär ministrina
7. juunist 2018 kuni 2021. aastani oli Duque Hispaania teaduse, innovatsiooni ja ülikoolide minister.

2018. aasta septembris sattus Pedro Duque meedia tähelepanu alla, kuna teda süüdistati, et tal on firma selleks, et kinnisvara ostmisel makse vältida. Sel puhul korraldatud pressikonverentsil ta eitas, et on üritanud maksude maksmisest kõrvale hiilida. Duque ütles, et tema ja tema naine on esitanud oma tagasimaksed ja kõik ära maksnud. Duque sõnul on firma eesmärk kinnisvara edendamine, ehitamine ja müük ning kinnisvaratehingute juhtimine ja nõustamine.

Duque valitud kultuuriminister Màxim Huerta oli sunnitud ametist tagasi astuma paar nädalat pärast ametisse nimetamist, kuna tal oli 256 778 euro väärtuses maksmata makse aastatel 2006–2008.

## Tunnustus
1995. aasta märtsis sai Venemaa sõpruse teenetemärgi.

1999. aasta veebruaris pälvis teenetemärgi Hispaania kuningalt.

Duque jagab veel kolme astronaudiga auhinda “Príncipe de Asturias”.

## Isiklikku
Esimesest abielust Lourdes Garcíaga on tal poeg Andrés. Nüüd on Duque abielus diplomaadi Consuelo Femenía Guardiolaga, kellega tutvus Venemaal. Neil on tütar Irene ja poeg Marc.
### Harrastused
Pedro Duque on hobidena maininud malet, sukeldumist ja ujumist. Twitteris kirjutab Duque pigem poliitikateemadel. Ta on öelnud, et soovib veel kosmosesse minna, kuid kas see juhtub, on NASA otsustada. Duque on kosmoses kokku veetnud üle 18 päeva.

Duque unistus on sõita Marsile. Ta rääkis intervjuus, et Marsile reisimiseks on vaja võimsat elektrimootorit. Selle jaoks on omakorda tarvis kasutada tuumaenergia salvestamist. Kuna see kõik on kallis, siis Duque arvates on avalikud investeeringud väga tähtsad. Riigil on kindel eelarve, millest teadusprobleemide jaoks on piiratud osa, mistõttu jäävad asjad tihti raha taha seisma.

## Viited